**Avenç de la memòria de balanç de seguretat ciutadana de 2020**

**Millora de les dades de seguretat ciutadana al Prat durant el 2020, amb una reducció general dels fets delictius**

**Cauen a menys de la meitat les denúncies per robatoris a l’interior de domicilis i les de danys materials derivats d’actes vandàlics entre 2019 i 2020.**

**L’any 2020, es van produir 64 robatoris a l’interior de vehicles, menys d’un terç de les 224 que es van registrar el 2019.**

L’Ajuntament del Prat de Llobregat ha avançat aquest divendres, 5 de març, les principals dades de balanç de la seguretat a la ciutat durant el 2020. L’any passat, es va tancar amb 493 accions delictives amb la intervenció de la policia local, un 13% menys que les 569 de l’any anterior.

Si desglossem les dades d’accions delictives per tipologies, observem que les baralles van caure d’un 10,6% passant de 178 a 161 entre 2019 i 2020. En el mateix període, les denúncies per consum de droga van caure també a la meitat, des de les 59 de 2019 a les 29 de 2020. Pel que fa a les detencions efectuades per la policia local, també han disminuït un 27% durant el darrer any, passant de 109 a 80.

A banda de les accions delictives en les quals va haver d’intervenir la policia local, també cal destacar la caiguda a menys de la meitat de les denúncies per danys materials derivats d’acte vandàlics (se’n van produir 328 l’any 2019 i 152 el 2020), així com les degudes a robatoris a l’interior als domicilis (que passen de 109 a 50 en el mateix període). Cal recordar que, per prevenir els robatoris a l’interior dels domicilis, la Policia local va intensificar l’any passat la seva col·laboració amb els Mossos d’Esquadra, davant de la tendència a l’alça d’aquests delictes, que ara s’ha pogut revertir.

Encara és més pronunciada la caiguda de les denúncies per robatoris a l’interior dels vehicles. Durant el 2020, se n’han produït 64, menys d’un terç dels 224 que es van registrar el 2019.

Pel que fa a les trucades rebudes per la policia local per alertar-la de possibles infraccions o fets delictius, també han disminuït un 7% durant el darrer any. S’han rebut 9.271 trucades, front a les 9.946 de 2019.

Aquestes són algunes de les principals dades que recull la memòria de seguretat ciutadana al Prat de 2020. Aquesta memòria es presentarà en el proper mes a la Junta Local de Seguretat, l’òrgan de la ciutat que agrupa els diferents cossos de seguretat de la ciutat. Es podrà consultar, una vegada aprovada per la Junta de seguretat, al web municipal.

Cal tenir en compte que les dades de seguretat ciutadana al Prat es refereixen als fets delictius i infraccions que es cometen dins del nucli urbà. No tenen en compte els fets delictius que succeeixen en infraestructures com l’aeroport i com el port, que, tot i estar ubicades al terme municipal del Prat, tenen una casuística i dinàmiques diferenciades del que constitueix el nucli urbà.